ವಾರ್ತಾ ಮತ್ತು ಪ್ರಸಾರ ಸಚಿವಾಲಯ
ಅಂತರರಾಷ್ಟ್ರೀಯ ಸಿರಿಧಾನ್ಯ ವರ್ಷದ ಕುರಿತು ಕೇಂದ್ರೀಯ ಸಂವಹನ ಇಲಾಖೆ, ಗೋವಾ ಇವರಿಂದ ಮಲ್ಟಿಮೀಡಿಯಾ ಪ್ರದರ್ಶನ
ಪಣಜಿ | 28 ಫೆಬ್ರವರಿ 2023
ಕೇಂದ್ರೀಯ ಸಂವಹನ ಇಲಾಖೆ, ಗೋವಾ ಇವರು ಪಣಜಿಯ ಕದಂಬ ಸಾರಿಗೆ ನಿಗಮದ ಬಸ್ ನಿಲ್ದಾಣದಲ್ಲಿ ಅಂತಾರಾಷ್ಟ್ರೀಯ ಸಿರಿಧಾನ್ಯ ವರ್ಷದ ಕುರಿತು ಮಲ್ಟಿಮೀಡಿಯಾ ಪ್ರದರ್ಶನವನ್ನು ಆಯೋಜಿಸಿದ್ದಾರೆ. ಈ ಪ್ರದರ್ಶನವನ್ನು ಉತ್ತರ ಗೋವಾ ಪೊಲೀಸ್ ವರಿಷ್ಠಾಧಿಕಾರಿ  ಶ್ರೀ ನಿಧಿನ್ ವಲ್ಸನ್ ಅವರು ಇಂದು ಉದ್ಘಾಟಿಸಿದರು. ಪ್ರದರ್ಶನವು ಮಾರ್ಚ್ 3, 2023 ರವರೆಗೆ ಸಾರ್ವಜನಿಕರಿಗೆ ತೆರೆದಿರುತ್ತದೆ. ಸಂದರ್ಶಕರಿಗೆ ಸಿರಿಧಾನ್ಯಗಳ ಪ್ರಾಮುಖ್ಯತೆಯ ಬಗ್ಗೆ ತಿಳಿಸಲು ಮತ್ತು ದೈನಂದಿನ ಆಹಾರಕ್ರಮದಲ್ಲಿ ಅವುಗಳ ಸೇರ್ಪಡೆಯನ್ನು ಉತ್ತೇಜಿಸುವ ಗುರಿಯನ್ನು ಈ ಪ್ರದರ್ಶನವು ಹೊಂದಿದೆ.
ಐ.ಸಿ.ಎ.ಆರ್.-ಸೆಂಟ್ರಲ್ ಕೋಸ್ಟಲ್ ಅಗ್ರಿಕಲ್ಚರಲ್ ರಿಸರ್ಚ್ ಇನ್ಸ್ಟಿಟ್ಯೂಟ್ ಸಂಸ್ಥೆಯು ಪ್ರದರ್ಶನದಲ್ಲಿ ಮಳಿಗೆಯನ್ನು ಏರ್ಪಡಿಸಿದೆ. ಇಲ್ಲಿ ಸಂದರ್ಶಕರು ಸಿರಿಧಾನ್ಯ ವಿಷಯ ತಜ್ಞರೊಂದಿಗೆ ಸಂವಾದ ನಡೆಸಬಹುದು ಮತ್ತು ಅದರ ಮಾದರಿಗಳನ್ನು ಪ್ರತ್ಯಕ್ಷವಾಗಿ ನೋಡಬಹುದು. ಈ ಪ್ರದರ್ಶನಕ್ಕೆ ಜ್ಞಾನ ಪಾಲುದಾರರಾದ ಈ ಸಿರಿಧಾನ್ಯ ಸಲಹಾ ಸಂಸ್ಥೆಯು, ಐತಿಹಾಸಿಕ ಮತ್ತು ಪ್ರಸ್ತುತ ಸ್ಥಿತಿಯ ಅವಲೋಕನವೂ ಸೇರಿದಂತೆ ಗೋವಾದ ಸಿರಿಧಾನ್ಯಗಳ ಬಗ್ಗೆ ಪರಿಣತಿಯನ್ನು ಒದಗಿಸುತ್ತಿದೆ.
ಸ್ವತಃ ಕ್ಯಾನ್ಸರ್ ರೋಗಕ್ಕೆ ತುತ್ತಾಗಿ ಬದುಕುಳಿದವ ಮತ್ತು ಟ್ರಯಥ್ಲಾನ್ ಕ್ರೀಡಾಪಟುವಾಗಿರುವ ಗೋವಾ ಪೊಲೀಸ್ ವರಿಷ್ಠಾಧಿಕಾರಿ ಶ್ರೀ ನಿಧಿನ್ ವಲ್ಸನ್ ಅವರು ಉದ್ಘಾಟನಾ ಸಮಾರಂಭದಲ್ಲಿ ಮಾತನಾಡಿ, “ಸಿರಿಧಾನ್ಯ ಅದರಲ್ಲೂ ರಾಗಿ ತನ್ನ ಆರೋಗ್ಯದ ಮಹತ್ವದ ಭಾಗವಾಗಿದೆ” ಎಂದು ಹೇಳಿದರು. ತಮ್ಮದೇ ಆದ ಸಿರಿಧಾನ್ಯ ಕಥೆಯನ್ನು ಸಭಿಕರೊಂದಿಗೆ ಹಂಚಿಕೊಂಡ ಅವರು, ಇತ್ತೀಚಿನ ಐರನ್ಮ್ಯಾನ್ ಟ್ರಯಥ್ಲಾನ್ಗಾಗಿ ತಮ್ಮ ತರಬೇತಿಯಲ್ಲಿ ಸಿರಿಧಾನ್ಯಗಳು ಹೇಗೆ ಪ್ರಮುಖವಾಗಿದ್ದವು ಎಂಬುದನ್ನು ಕೂಡಾ ಈ ಸಂದರ್ಭದಲ್ಲಿ ವಿವರಿಸಿದರು. ಸಂದರ್ಶಕರನ್ನು ಅವರ ಉತ್ತಮ ಆರೋಗ್ಯಕರ ನಾಳೆಗಾಗಿ ತಮ್ಮ ಆಹಾರ ಪದ್ಧತಿಯಲ್ಲಿ ರಾಗಿ ಆಹಾರವನ್ನೂ ಕೂಡಾ ಸೇರಿಸಲು ಉತ್ತೇಜಿಸಿದ ಶ್ರೀ ನಿಧಿನ್ ಅವರು, "ಕಳೆದ 10 ತಿಂಗಳುಗಳಿಂದ, ನನ್ನ ರಾತ್ರಿಯ ಊಟ ಮತ್ತು ಉಪಹಾರವು ಸಿರಿಧಾನ್ಯಗಳಿಂದ ಮಾಡಿದ ಆಹಾರಗಳನ್ನು ಒಳಗೊಂಡಿದೆ. ನಾನು ಮೊದಲು ಆಹಾರ ಬದಲಾವಣೆ ಮಾಡಿದ ನಂತರ, ಪ್ರತಿದಿನದ ರಾಗಿ ವಸ್ತುಗಳ ಭೋಜನದ ಜೊತೆಗೆ ರಾಗಿ ಮಾಲ್ಟ್ ಕೂಡಾ ನನ್ನ ಪಾಲಿಗೆ ಅವಿಭಾಜ್ಯ ಆಹಾರವಾಗಿದೆ. ನನ್ನ ಶಕ್ತಿ ವರ್ಧನೆ ಮತ್ತು ಯಾವುದೇ ತೂಕ ಹೆಚ್ಚಾಗದಂತೆ ಸಮತೋಲನ ಸೇರಿದಂತೆ ಗಮನಾರ್ಹವಾಗಿ ಆರೋಗ್ಯ ಸುಧಾರಿಸಿದೆ” ಎಂದು ಹೇಳಿದರು.
ಐಸಿಎಆರ್-ಸೆಂಟ್ರಲ್ ಕೋಸ್ಟಲ್ ಅಗ್ರಿಕಲ್ಚರಲ್ ರಿಸರ್ಚ್ ಇನ್ಸ್ಟಿಟ್ಯೂಟ್ನ ನಿರ್ದೇಶಕ ಡಾ.ಪ್ರವೀಣ್ ಕುಮಾರ್ ಮಾತನಾಡಿ, “ಸಿರಿಧಾನ್ಯ ಉತ್ಪಾದನೆಯು ವರ್ಷಗಳಲ್ಲಿ ಸ್ವಲ್ಪಮಟ್ಟಿನ ಹೆಚ್ಚಳವನ್ನು ಕಂಡಿದೆ. ಸಿರಿಧಾನ್ಯಗಳಿಗೆ ಕೇವಲ ಸೀಮಿತ ಒಳಹರಿವುಗಳು ಬೇಕಾಗುತ್ತವೆ ಮತ್ತು ಕಡಿಮೆ ನೀರನ್ನು ಬಳಸುತ್ತವೆ, ಇದು ರೈತರಿಗೆ ಸುಲಭವಾಗಿ ಬೆಳೆಯಲು ಅನುವು ಮಾಡಿಕೊಡುತ್ತದೆ” ಎಂದು ವಿವರಿಸಿದರು. “ಸಿರಿಧಾನ್ಯಗಳು ದೇಹಕ್ಕೆ ಹೆಚ್ಚಿನ ಪ್ರಮಾಣದ ಪೋಷಕಾಂಶಗಳನ್ನು ಒದಗಿಸಿ, ವಿವಿಧ ಜೀವನಶೈಲಿ ರೋಗಗಳ ವಿರುದ್ಧ ಹೋರಾಡಲು ಸಹಾಯ ಮಾಡುತ್ತವೆ” ಎಂದು ಅವರು ಹೇಳಿದರು. “ತಮ್ಮ ತೂಕ ಕಡಿತಕ್ಕೆ ಮತ್ತು ರಕ್ತದಲ್ಲಿನ ಸಕ್ಕರೆ ಮಟ್ಟವನ್ನು ನಿಯಂತ್ರಿಸಲು ಹಾಗೂ ಸುಧಾರಿಸಲು, ತಾನು ಆಹಾರದಲ್ಲಿ ಸಿರಿಧಾನ್ಯಗಳನ್ನು ಸೇರಿಸಿಕೊಳ್ಳುತ್ತಿದ್ದೇನೆ” ಎಂದು ಡಾ. ಪ್ರವೀಣ್ ಕುಮಾರ್ ಅವರು ಹೇಳಿದರು.
ಕಾರ್ಯಕ್ರಮದಲ್ಲಿ ಸಿರಿಧಾನ್ಯಯಿಂದ ತಯಾರಿಸಿದ ವಿವಿಧ ತಿಂಡಿಗಳನ್ನು ವಿತರಿಸಲಾಯಿತು ಹಾಗೂ ಸ್ಥಳೀಯ ಕಲಾವಿದರಿಂದ ಕಿರು ಸಾಂಸ್ಕೃತಿಕ ಕಾರ್ಯಕ್ರಮ ನಡೆಯಿತು. ಪ್ರದರ್ಶನಕ್ಕೆ ಪ್ರವೇಶ ಉಚಿತ ಹಾಗೂ ಎಲ್ಲರಿಗೂ ಮುಕ್ತವಾಗಿತ್ತು.
ಅಂತಾರಾಷ್ಟ್ರೀಯ ಸಿರಿಧಾನ್ಯ ವರ್ಷದ ಬಗ್ಗೆ
ಸಿರಿಧಾನ್ಯವನ್ನು ಸಾಂಪ್ರದಾಯಿಕ ಧಾನ್ಯಗಳಾಗಿ ಭಾರತೀಯ ಉಪಖಂಡದಲ್ಲಿ ಬೆಳೆಯಲಾಗುತ್ತದೆ ಮತ್ತು ಪ್ರಧಾನ ಾಹಾರವಾಗಿ ಸೇವಿಸಲಾಗುತ್ತದೆ. ಸಿರಿಧಾನ್ಯಗಳು ಹುಲ್ಲಿನ ಕುಟುಂಬಕ್ಕೆ ಸೇರಿದ ಬೆಚ್ಚಗಿನ ಹವಾಮಾನದಲ್ಲಿ ವಾರ್ಷಿಕವಾಗಿ ಬೆಳೆವ ಸಣ್ಣ-ಧಾನ್ಯಗಳಾಗಿವೆ. ಅವು ಮಳೆ-ಆಧಾರಿತ ಧಾನ್ಯಗಳಾಗಿದ್ದು, ಇತರ ಜನಪ್ರಿಯ ಧಾನ್ಯಗಳಿಗೆ ಹೋಲಿಸಿದರೆ ಕಡಿಮೆ ನೀರು ಮತ್ತು ಭೂಫಲವತ್ತತೆಯ ಅವಶ್ಯಕತೆಗಳನ್ನು ಹೊಂದಿರುತ್ತವೆ. ಪ್ರಸ್ತುತ 130 ಕ್ಕೂ ಹೆಚ್ಚು ದೇಶಗಳಲ್ಲಿ ಬೆಳೆಯಲಾಗುತ್ತಿದೆ. ಸಿರಿಧಾನ್ಯಗಳನ್ನು ಏಷ್ಯಾ ಮತ್ತು ಆಫ್ರಿಕಾದಾದ್ಯಂತ ಸುಮಾರು 50ಕೋಟಿಗೂ ಹೆಚ್ಚು ಜನರಿಗೆ ಸಾಂಪ್ರದಾಯಿಕ ಆಹಾರವೆಂದು ಪರಿಗಣಿಸಲಾಗಿದೆ. ಭಾರತದ ಪ್ರಸ್ತಾವನೆಯ ಮೇರೆಗೆ ವಿಶ್ವಸಂಸ್ಥೆಯು 2023 ಅನ್ನು ಅಂತಾರಾಷ್ಟ್ರೀಯ ಸಿರಿಧಾನ್ಯ ವರ್ಷವೆಂದು ಘೋಷಿಸಿದೆ. ಜಾಗತಿಕ ಕೃಷಿ-ಆಹಾರ ವ್ಯವಸ್ಥೆಗಳು ನಿರಂತರವಾಗಿ ಬೆಳೆಯುತ್ತಿರುವ ಜಾಗತಿಕ ಜನಸಂಖ್ಯೆಯನ್ನು ಪೋಷಿಸಲು ಸವಾಲುಗಳನ್ನು ಎದುರಿಸುತ್ತಿರುವುದರಿಂದ, ಸಿರಿಧಾನ್ಯಗಳಂತಹ ಪೋಷಕ ಧಾನ್ಯಗಳು ಕೈಗೆಟುಕುವ ಬೆಲೆಯಲ್ಲಿ ಲಭ್ಯವಾಗುತ್ತವೆ ಮತ್ತು ಪೂರಕ ಪೌಷ್ಟಿಕಾಂಶದ ಆಯ್ಕೆಯನ್ನು ಒದಗಿಸುತ್ತವೆ ಮತ್ತು ಸಿರಿಧಾನ್ಯಗಳ ಕೃಷಿಯನ್ನು ಉತ್ತೇಜಿಸಲು ಪ್ರಯತ್ನಗಳನ್ನು ಹೆಚ್ಚಿಸುವ ಅಗತ್ಯವಿದೆ. ಏಪ್ರಿಲ್ 2018 ರಲ್ಲಿ, ಸಿರಿಧಾನ್ಯಗಳನ್ನು "ಪೌಷ್ಟಿಕ ಧಾನ್ಯಗಳು" ಎಂದು ಮರುನಾಮಕರಣ ಮಾಡಲಾಯಿತು, ನಂತರ 2018 ಅನ್ನು “ರಾಷ್ಟ್ರೀಯ ಸಿರಿಧಾನ್ಯ ವರ್ಷ”ವೆಂದು ಘೋಷಿಸಲಾಯಿತು. ದೊಡ್ಡ ಪ್ರಚಾರ ಮತ್ತು ಬೇಡಿಕೆಯಿಂದಾಗಿ, ಉತ್ಪಾದನೆಯ ಗುರಿಯನ್ನು ಸಾಧಿಸುವಲ್ಲಿ ಯಶಸ್ಸು ಕಂಡಿತು. ಜಾಗತಿಕ ಸಿರಿಧಾನ್ಯ ಮಾರುಕಟ್ಟೆಯು 2021-2026ರ ನಡುವಿನ ಮುನ್ಸೂಚಿತ ಅವಧಿಯಲ್ಲಿ 4.5% ರಷ್ಟು ಸರಾಸರಿ ವಾರ್ಷಿಕ ಬೆಳವಣಿಗೆಯನ್ನು ಕಾಣಲಿದೆ ಎಂದು ಅಂದಾಜಿಸಲಾಗಿದೆ.